Ons is so oud soos (wat) ons eetNiemand wil oud voel óf lyk voor hul tyd nie. Het jy egter geweet dat die kos wat jy eet die verouderingsproses in die verkeerde rigting kan forseer? Loer gerus na dié lysie kos wat veroudering kan veroorsaak, asook dié wat velverjonging ŉ hupstoot kan gee. (Foto: iStock) Warm onder die kraag: ŉ Brandsousie of rissies is vir sommige soos sjokolade vir ander. Tog is dié “warm” of speseryryke kos nie ouderdomsvriendelik nie. Dit kan jou bloedvate laat swel en selfs breek, wat lei tot pers merke op die gesig. As jy rosacea het (ŉ toestand wat algemeen by vroue ná menopouse voorkom), kan die hitte van speserye ŉ opvlamming veroorsaak. Dit verhoog boonop jou liggaamstemperatuur, wat jou meer laat sweet. Wanneer sweet met die bakterieë op jou vel in aanraking kom, kan dit uitbrekings en vlekke veroorsaak. (Foto: iStock) Meer energie, maar minder spoed: Hoe meer gaskoeldrank en energiedrankies jy drink, hoe vinniger verouder jou selle. Benewens die hoë kalorie- en suikerinhoud, wat ŉ gewigstoename en ŉ groter risiko vir hartsiektes, beroerte en demensie inhou, meng dit met die bakterieë in jou mond om suur te vorm wat die tandemalje afslyt en tandbederf aanvuur. Alkohol dehidreer die vel (wat uit 63% water bestaan) op sy beurt, wat die vel droog laat voel en lyk, en enige weerstand teen plooie wegneem. (Foto: iStock) Vleiseters: Verwerkte vleis, gebraaide kos en gevriesde winkelmaaltye is propvol sout. Spek, ham, kouevleis, oliebolle, skyfies en winkelmaaltye is gerieflik én gevaarlik, veral namate jy ouer word. Hope sout word bygevoeg om dié kos se rakleeftyd te verleng, maar dit kan inflammasie veroorsaak wat die liggaam van binne en buite aftakel. Matige inflammasie is dalk goed omdat dit met selgenesing help, maar te veel kan hartsiektes, beroerte en diabetes veroorsaak. (Foto: iStock) Dít vat die koek: Gebakte produkte soos koekies en koek is vol (slegte) vette wat in die are (én om die heupe) saampak. Dit bevat gewoonlik baie suiker, wat diabetes, hoë bloeddruk en tandbederf kan veroorsaak. Inflammasie is nog ŉ rede om twee keer oor daardie reuse-roomys met sjokoladesous te dink. Hoe meer gereeld jy inflammasie kry, hoe groter is jou risiko vir artritis, depressie, Alzheimersiekte en sommige soorte kanker. (Foto: iStock) Koffiekrisis: Kafeïen is ŉ diuretikum: dit stimuleer die brein en laat jou meer gereeld badkamer toe hardloop, wat dehidrasie kan veroorsaak. Wanneer jy nie genoeg water in jou liggaam het nie, hou jou vel op om gifstowwe vry te stel. Die gevolg is ŉ droë vel, psoriase en plooie. (Foto: iStock) Dié olie blus die oudwordvuur: Olyfolie (“Extra Virgin Olive Oil”) is een van die gesondste olies. Dit is ryk aan gesonde vette en antioksidante wat help om inflammasie en oksidatiewe skade, wat deur ŉ wanbalans van vrye radikale (skadelike stowwe) in die liggaam veroorsaak word, te verminder. Studies het getoon dat ŉ dieet ryk aan dié olie die risiko vir chroniese siektes soos hartsiektes, diabetes, metaboliese sindroom en sekere kanker verminder. (Foto: iStock) Skitterende salm: Vetterige vis soos salm help nie net om hartsiektes en inflammasie te verhinder nie, maar gee jou velgesondheid ŉ broodnodige hupstoot. Dié soort vis is hoog in proteïene, wat die liggaam help met die vervaardiging van kollageen en elastien. Dié twee stowwe is nie net verantwoordelik vir die vel se sterkte en soepelheid nie, maar bevorder ook wondgenesing. (Foto: iStock) Waardevolle pitte: Granate is nie gewoonlik bo-aan ŉ mens se inkopielysie nie. Tog is dié vrug uitstekend om veroudering te vertraag. Granate is hoog in vesel, kalium en vitamien K, wat hartgesondheid bevorder. Dit is eweneens ryk aan antioksidante, wat help om gesonde velveroudering te ondersteun deur UV-velskade en bruin kolle wat deur sonblootstelling veroorsaak word, te verminder. Hierdie antioksidante beskerm die vel se bestaande kollageen en bevorder die produksie van nuwe kollageen. (Foto: iStock) Slaaimaats: Tamaties en avokado’s is ideale slaaimaats én propvol gesondheidsvoordele. Tamaties bevat likopeen, ŉ soort karotenoïed, wat aan tamaties hul rooi kleur gee. Dié kragtige antioksidant verminder onder meer die risiko vir chroniese siektes en bied matige velbeskerming teen sonskade. Avokado’s is op hul beurt vol hart- en velvriendelike vette, vesel en verskeie vitamiene en minerale. (Foto: iStock) Wees wys met wortels (en ander groente): Wortels, pampoen en patats is van die beste bronne van betakaroteen. ŉ Tekort hieraan lei onder meer tot vroeë velveroudering. Vitamien C is natuurlik ook onontbeerlik vir ŉ gesonde vel en daarom behoort jy genoeg hiervan elke dag in te neem. Groente met die hoogste vitamien C-inhoud sluit in blaargroentes, soetrissies, tamaties en broccoli. Bykomende bronne: Healthline, Eat This, Muscle and Fitness, Men’s Journal en Love Food.